สำนักงานประกันสังคม เพิ่มช่องทางการชำระเงินสมทบของผู้ประกันตนมาตรา 39 ผ่านเคาน์เตอร์บิ๊กซีกว่า 1,000 สาขาทั่วประเทศ
สำนักงานประกันสังคม เพิ่มช่องทางการชำระเงินสมทบของผู้ประกันตนมาตรา 39 โดยจ่ายเงินผ่านเคาน์เตอร์บิ๊กซีกว่า 1,000 สาขาทั่วประเทศนายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน เปิดเผยว่า สำนักงานประกันสังคม ร่วมกับบริษัท บิ๊กซี ซูเปอร์เซ็นเตอร์ จำกัด (มหาชน) ให้บริการรับชำระเงินสมทบกองทุนประกันสังคมให้แก่ผู้ประกันตนตามมาตรา 39 ผ่านเคาน์เตอร์บิ๊กซี ซึ่งจะเปิดให้บริการตั้งแต่วันที่ 20 กุมภาพันธ์ 2562 เป็นต้นไป ซึ่งมีสาขาให้บริการกว่า 1,000 สาขาทั่วประเทศ โดยผู้ประกันตนสามารถชำระเงินสมทบ ด้วยเงินสดเฉพาะงวดเดือนปัจจุบัน 1 งวด และงวดเดือนย้อนหลัง (ถ้ามี) ได้อีก 1 งวด โดยไม่เสียค่าธรรมเนียมการชำระเงิน เมื่อชำระเงินที่เคาน์เตอร์บิ๊กซีแล้วจะได้รับใบเสร็จรับเงินทันที หากมีข้อสงสัยติดต่อสอบถามได้ที่โทรศัพท์สายด่วน 1506 ทุกวัน ไม่เว้นวันหยุดราชการ หรือติดต่อสอบถามที่สำนักงานประกันสังคมกรุงเทพมหานครพื้นที่/จังหวัด/สาขาทั่วประเทศ